Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2020/C 208/07)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang findes i Kommissionens eAmbrosia-database.

ENHEDSDOKUMENT

»Aceite Monterrubio«

EU-nr.: PDO-ES- 0198-AM01 — 15.10.2019

BOB (X) BGB ()

1. Navn

»Aceite Monterrubio«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer

3.2. Beskrivelse af produktet med betegnelsen i punkt 1

Ekstra jomfruolie fremstillet af oliven fra oliventræet (Olea europaea L.), hvoraf mindst 90 % skal komme fra de vigtigste sorter »Cornezuelo« og »Picual«, mens resten kommer fra sorterne »Mollar«, »Corniche«, »Pico-limón«, »Morilla« og »Cornicabra«.

Ekstra jomfruolien »Aceite Monterrubio« har følgende fysisk-kemiske og organoleptiske egenskaber:

— Maksimalt syreindhold: 0,5°

— Vandindhold: under 0,1 %

— Urenheder: under 0,1 %

— K270-tal: under 0,20

— Peroxidtal: under 20

— Grønliggul farve

— Meget stabil

— Frugtagtig, aromatisk smag af mandler, let bitter og skarp

»Cornezuelo«-oliven giver olien dens frugtagtige, aromatiske mandelsmag, mens »Picual«-oliven giver den en høj grad af stabilitet og en let bitter og skarp smag.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Både produktionen (dyrkning og høst) af olivenene og udvindingen af den olivenolie, der er omfattet af BOB'en, skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Den ekstra jomfruolie, der er omfattet af BOB'en, må kun bringes i omsætning og afsendes af fabrikkerne i de emballagetyper, der er tilladt i henhold til gældende EU-lovgivning og national lovgivning.

3.6. Særlige regler for mærkning af det produkt, som betegnelsen henviser til

Ud over de oplysninger, der kræves i henhold til den gældende lovgivning, skal BOB-betegnelsen (»Aceite Monterrubio«) anføres tydeligt på den emballerede olies primære etiketter, sekundære etiketter og segl. Produktets oprindelse skal fremgå tydeligt af mærkningen.

4. Kort angivelse af det geografiske områdes afgrænsning

Det geografiske område, hvor olivenene skal produceres, og olien udvindes og emballeres, ligger i den østlige del af Badajoz-provinsen i den selvstyrende region Extremadura. Det omfatter kommunerne i Benquerencia de la Serena (og dets landdistrikter), Cabeza del Buey, Capilla, Castuera, Esparragosa de la Serena, Garlitos, Higuera de la Serena, Malpartida de la Serena, Monterrubio de la Serena, Peraleda del Zaucejo, Peñalsordo, Quintana de la Serena, Sancti-Espíritu, Valle de la Serena, Zalamea de la Serena og Zarza.

Området, hvor olien udvindes og emballeres, er det samme som det, hvor olivenene produceres.

5. Tilknytning til det geografiske område

1. Historiske faktorer

La Serena-regionen er beliggende i den østlige del af Badajoz-provinsen. I århundreder har dens navn og historie været knyttet til en af de ældste institutioner i landet, La Mesta, fåreejerlavet.

Opdelingen af jorden, der historisk set havde været ejet af adelsfamilier med store landejendomme, var af afgørende betydning for olivenlundenes udvikling i dette område. Arealerne blev fordelt mellem landsbyboerne, og de plantede oliventræer på både store og små parceller.

Den første skriftlige henvisning til olivenlundene i produktionsområdet stammer fra 1791 og findes i Viajes de La Serena (Rejser i La Serena) af Antonio Agúndez Fernández, som i forbindelse med sin omtale af Monterrubio de la Serena nævner, at overfloden af vilde oliventræer gjorde det nemmere at pode oliventræerne.

I dag er olivendyrkning den næststørste aktivitet både med hensyn til areal og udbytte, kun overgået af korndyrkning. Olivenlundene dækker ca. 18 000 ha, hvilket betyder, at oliven i nogle kommuner reelt er en monokultur.

2. Naturlige faktorer

En kombination af faktorer såsom områdets særlige jordbundsforhold og klima, den perfekte harmoni mellem afgrøden og naturen, menneskernes bosættelser, betydelig socioøkonomisk udvikling og en kultur, der er dybt rodfæstet i olivendyrkning, har betydet, at man i det område, der er omfattet af BOB'en »Aceite Monterrubio«, kan fremstille denne udsøgte ekstra jomfruolie, som værdsættes af såvel madanmeldere som forbrugere.

Indflydelsessfæren og det område, der er dækket af BOB'en »Aceite Monterrubio«, ligger i den yderste østlige ende af Nedre Extremadura i Sierra Morenas forbjerge. Det er et område med slugter og bløde bakker. Olivenlundene fletter sig ind i lunde med steneg og kornmarker, og der er betydelige områder med krat i højderne. Landskabet er således karakteristisk for et subtropisk Middelhavsområde med milde vintre og varme, tørre somre, hvor de lave nedbørsmængder umuliggør andre former for landbrug.

Nedenfor gives en mere detaljeret beskrivelse af, hvad det er ved området, der gør »Aceite Monterrubio« til et karakteristisk og oprindeligt produkt.

a) Orografi

Der er to niveauer:

1. Marginale højdedrag i en højde på 300-500 m

2. Bjerge på 600-800 m.

Der dyrkes korn, oliven og druer i bunden af dalene. Skråningerne er dækket af græsområder med steneg og udstrakte olivenlunde, mens buskads og dynger af sten og kvartsit findes højere oppe og på tinderne.

Området er desuden opdelt i to store områder, der er lette at genkende på grund af deres landskaber: den nordlige del uden træer og den sydlige med sine lunde af steneg, olivenlunde, vinmarker osv.

b) Jord

Jordbundsforholdene i produktionsområdet er meget varierede. Generelt er de fleste jorder, der anvendes til olivendyrkning, tung lerjord, selv om olivenlundene i senere år er blevet plantet på lettere jorder med en jordtekstur mellem lerjord og lerblandet sandjord. pH-værdien går fra sur til let sur. Jorddybden varierer også meget. I nogle områder er skiferen synlig, mens jordlaget andre steder er forholdsvis dybt, mere end 50 cm med god vandbindingsevne.

c) Klima

Klimaet er Middelhavsklima med en række kontinentale træk, som dog dæmpes af områdets relative nærhed til Atlanterhavet. Temperaturmæssigt har området generelt korte, milde vintre og lange, varme somre. Nedbøren ligger i gennemsnit på ca. 500 mm om året, mest om vinteren, selv om nedbørsmængderne i størstedelen af området er forholdsvis lave. Efterår og forår er perioder med ret små nedbørsmængder, men det er i efteråret og foråret, at de fleste byger kommer, og at de indtræffer mest regelmæssigt. Maksimumstemperaturen falder sammen med de mindste nedbørsmængder. Den gennemsnitlige årstemperatur varierer mellem 16 °C og 18 °C med de højeste temperaturer i de lavest liggende områder. Om sommeren kan temperaturen stige til over 40 °C.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

http://www.juntaex.es/filescms/con03/uploaded_files/SectoresTematicos/Agroalimentario/Denominacionesdeorigen/PropPliegoCondDOPAceiteMonterrubio_ModMen._030220.pdf

(1) EUT L 179 af 19.6.2014, s. 17.